Ka ga a dumele, e ka re Dimenye a mmolelela a re, ‘Ao, ga go na ope motlhala wa tau; e tlaa bo e tswa kae?’ Fa, ka gore ‘Ao,’ Direpe o supa gore ga a dumele se Dimenye a se bolelang. Go tlatsa seo, a botsa gore tau eo e tlaa bo e tswa kae. Gape, re sale foo, lefoko le, le ka dirisiwa go kgalema; le kgalemela/kgalema sengwe. A re re, Oroba o ne a tsholetswe bogobe. O a ja mme go a sala, ga a fetsa. A se na go ja, o tabola mmu, o tshela mo bogobeng jo bo setseng. Go dira jaana, a re ene ke gone fa a apeile. Boelo o a tla, o fitlhela Oroba a dubakanya jaana. Go bona se, Boelo a re, ’Ao, ngwana ke wena, o dira eng, o a senya.’ Boelo o bua jaana ka o tenegile, o a kgalema, o bona Oroba a tshameka ka dijo.